نالیا
نالیا کۆمپانیایەکی خۆماڵی کوردییە و لەڕێکەوتی ١٤ی ئابی ٢٠٠٧ دامەزراوە و شاسوار عەبدولواحید خاوەندارێتی کۆمپانیاکە دەکات. کۆمپانیا خاوەنی ٢١ ھەزار ئەندازیاری شارەزایە و کەھەندێکیان دەرچووی بەشی ئەندازیارین لە ئەڵمانیا. و نزیکەی ٧٠٠ وەستای شارەزا لەبواری بیناسازی و ١٣٠٠ کرێکار و ٧٠ فەرمانبەر لەکارگێڕی و بەڕێوەبردن کاردەکەن.

پلانی کۆمپانیا 
 کۆمپانیای نالیا لەبەرنامەکانی داھاتووی دا، پلانی ھەیە چەندین پرۆژەی نیشتەجێبوون بۆ ھاوڵاتیانی شاری سلێمانی بەئەنجام بگەیەنێت. کە لەو پرۆژانەدا خانوی تایبەت بەو ھاوڵاتیانەی تیادایە کە دەرامەتیان ناوەندە و بەشێوەی قیست پێیان دەدرێت.
 کۆمپانیای نالیا لەبەرنامەی دایە کە گەورەترین پرۆژەی گەشتوگوزاری لەشاری سلێمانیدا بەئەنجام بگەیەنێت.
 ئامانجی کۆمپانیاش کەمکردنەوەو چارەسەرکردنی قەیرانی نیشتەجێبوونە کە ساڵانێکی زۆرە ھاوڵاتیانی شاری سلێمانی بە دەستییەوە دەناڵێنن.

پڕۆژەکانی 
کۆمپانیای نالیا لەو کاتەی دامەزراوە و تا ئێستا لەکارکردندایە و چەندین پڕۆژی دروستکردووە. لەوانە:

گوندی ئەڵمانی 
 گوندی ئەڵمانی یەک: لەسەر ڕووبەری ٢٢ دۆنم زەوی و بەبڕی ٤٠ میلیۆن دۆلار لەئەنجامدراوە و ٣٨٠ یەکەی نیشتەجێبوونی لەخۆگرت، کەلە ١١ی تشرینی دووەمی ٢٠٠٧ دەستی پێکرد و لە ١ی حوزەیرانی ٢٠٠٨ ڤێلاکان و لە ١ی نیسانی ٢٠٠٩ شوقەکان تەواو بوون؛ و دەکەوێتە گەرەکی تووی مەلیک شەقامی شەست مەتری تەنیشت پارکی مەلیک مەحمود لەشاری سلێمانی.
 گوندی ئەڵمانی دوو: لە سەر ڕووبەری ١٠٠ دۆنم زەوی و بەبڕی ٦٢ میلیۆن دۆلار دروست کراوە، و دەکەوێتە پشت گوندی ئەڵمانی یەک لە شەقامی بازنەیی مەلیک مەحمود، ئەم پرۆژەیە (٤٢٤) یەکەی نیشتەجێبون لەخۆ دەگرێت کە دابەش دەکرێت بەسەر (١٠٤) ڤێلا و (٨) باڵەخانەی (١٠) نھۆمی کە ھەر نھۆمێک چوار شوقە دەگرێتە خۆی. ئەم پرۆژەیە ١ی ئایاری ٢٠٠٩ دەستکراوە بەکارکردن تێیدا و لە ١ی ئایاری ٢٠١١ تەواوکراوە.

کوردستی 
 کوردستی یەک: لەسەر ڕووبەری ٧٠ دۆنم زەوی و بەبڕی ٤٢ میلیۆن دۆلار ئەنجامدراوە، و دەکەوێتە شەقامی بازنەیی مەلیک مەحمود ـ نزیک بەنزینخانەی رزگاری. ئەم پڕۆژەیە ٩٦٠ یەکەی نیشتەجێبوون لەخۆدەگرێت کە دابەشکراوە بەسەر ٨٠ باڵەخانەی ٣ نھۆمی، کە ھەر نھۆمێک چوار شوقە دەگرێتە خۆی. لە ٧ی کانوونی دووەمی ٢٠٠٩ دەستکراوە بە کارکردن تێیدا، و لە ١ی ئایاری ٢٠١٠ کارەکانی تەواو بووە.
 کوردستی دوو: لەسەر ڕووبەری ٨٣ دۆنم زەوی و بەبڕی ٤٥ میلیۆن دۆلار ئەنجامدراوە، و لەپاڵ پڕۆژەی کوردستی یەکە. ئەم پڕۆژەیە ٦٢٤ یەکەی نیشتەجێبوون لەخۆدەگرێت کە دابەشکراوە بەسەر ٥٢ باڵەخانەی ٣ باڵەخانەی ٣ نھۆمی، کە ھەر نھۆمێک چوار شوقە دەگرێتە خۆی. لە ١ی تشرینی دووەمی ٢٠٠٩ دەستکراوە بە کارکردن تێیدا، و لە ١ی ئازاری ٢٠١١ کارەکانی تەواو بووە.

تەلەڤیزیۆن و ڕادیۆی نالیا 

 تەلەڤیزیۆن و ڕادیۆی نالیا (بە ئینگلیزی: Nalia Radio and TV یان NRT) یەکەمین کەناڵی ھەواڵی ئەھلە کوردییە و کۆمپانیای نالیا بۆ بازرگانی گشتی و وەبەرھێنانی خانووبەرە خاوەندارییەتی دەکات.
 کەناڵی ئێن ئاڕتی ٢، لە ٥ی ئازار دەستی بە پەخشەکانی کرد کە ئەم کەناڵە تایبەتە بەبواری ھونەری (فیلم و گۆرانی و ھەمەڕەنگ).
 کەناڵی ئێن ئاڕ تی عەرەبی کە بەزمانی عەرەبی پەحشی بەرنامەکانی دەکات لە ٣ی ئایاری ٢٠١٦ دەستی بەپەخشی بەرنامەکانی کرد.

شاری چاڤی گەشتیاریی 

شاری چاڤی گەشتیاریی یەکێکە لەپڕۆژە گەشتیارییەکانی کۆمپانیای نالیا، کە لەسەر ڕووبەری ٧٥٠ ھەزار مەتری دووجا و بەبڕی ٢٠٠ میلیۆن دۆلار لەشاخی گۆیژەی سلێمانی جێبەجێدەکرێت لە ١ی شوباتی ٢٠١٠دا دەستکراوە بەکارکردن تێیدا، و بڕیار وایە لە ٢١ی ئازاری ٢٠١٣دا بکرێتەوە.

سەرچاوەکان

بەستەرە دەرەکییەکان 
ماڵپەڕی فەرمی کۆمپانیای نالیا
 ماڵپەڕی تەلەڤیزیۆن و ڕادیۆی نالیا